# Άνω Λεχώνια Μαγνησίας

### Από τη Βικιπαίδεια, την ελεύθερη εγκυκλοπαίδεια

Τα Άνω Λεχώνια είναι ένα σχεδόν πεδινό χωριό του δυτικού Πηλίου, νοτιοανατολικά του Βόλου σε απόσταση 11 χλμ και υψόμετρο 75 μ. Απέχει από τη θάλασσα (Πλατανίδια) 1 χλμ περίπου. Είναι η έδρα του δήμου Αρτέμιδας. Ο εύφορος κάμπος του παράγει φρούτα, ελιές και λαχανικά.

## [Επεξεργασία] Αρχαιότητα

Πήρε το όνομά του από το σλάβικο λέχ= πεδινός ή από κάποιον Λέχωνα -ηγεμόνα της περιοχής.Υπάρχει και η λαϊκή άποψη που λέει πως επειδή η γη είναι εύφορη, παράγει όλα τα αγαθά που επιθυμεί οποιαδήποτε "λεχώνα"! Εδώ, λένε οι ιστορικοί, ήταν η αρχαία Μεθώνη. Στο λόφο Νεβεστίκι σώζονται τα χαλάσματα από το αρχαίο τείχος. Οι κάτοικοί της πήραν μέρος στην Αργοναυτική εκστρατεία με πλοία που έστειλαν.

## [Επεξεργασία] Βυζαντική αυτοκρατορία

Στα Βυζαντινά χρόνια οι πηγές σωπαίνουν ως τη Φραγκοκρατία. Τότε ο ηγεμόνας Μιχαήλ Β΄ Παλαιολόγος πάντρεψε την κόρη του με τον ηγεμόνα της Αχαΐας Βιλλαρδουίνο και του έδωσε το χωριό προίκα.

## [Επεξεργασία] Οθωμανική αυτοκρατορία

Όταν οι Οθωμανοί κατέκτησαν την Ελλάδα, το χωριό το κατοίκησαν Τούρκοι που έχτισαν σπίτια, πύργους, τζαμιά. Χριστιανοί δεν υπήρχαν πολλοί στο χωριό παρά μόνον λίγοι δουλευτάδες κολίγοι. Αργότερα οι κολίγοι που εγκαταστάθηκαν εκεί, σχημάτισαν χριστιανική συνοικία και σιγά-σιγά αυξάνονταν. Σ’ όλον τον κάμπο λίμναζαν νερά και μάστιζε τον τόπο η ελονοσία.

Το 1821 επαναστάτησε και η περιοχή εναντίον των Τούρκων, αλλά η επανάσταση κατεπνίγη.

## [Επεξεργασία] Νεότερα χρόνια

Η Θεσσαλία ελευθερώθηκε από τους Τούρκους το 1881, αλλά από τα Λεχώνια οι Τούρκοι είχαν φύγει πολύ πιο πριν πουλώντας τις περιουσίες τους στους χριστιανούς. Τα Λεχώνια ήταν προοδευμένο χωριό γιατί:

- Ο Κοκοσλής έφτιαξε το εργοστάσιο μεταξουργίας το 1875.
- Τα Άνω Λεχώνια ενώθηκαν σιδηροδρομικά με το Βόλο το 1895.
- Έγινε και άλλο εργοστάσιο μεταξουργίας του Κουτούπη το 1900.
- Πλούσιοι ήρθαν κι έχτισαν τα αρχοντικά τους εδώ. (Αρχοντικά Κοντού, Κασιόπουλου, Χατζηκυριαζή).
- Ιδρύθηκε συνεταιρισμός (ΣΠΟΛΚ) που έφτιαχνε κομπόστες (1919) και τα καΐκια τις μετέφεραν στις αγορές του εξωτερικού.
- Ένα άλλο εργοστάσιο το παγοποιείο του Δημόπουλου το 1920, παρήγαγε ηλεκτρικό ρεύμα και ηλεκτροδοτούσε το χωριό.
- Το 1931 εγκαινιάστηκε ο ναός του Αγίου Αθανασίου.

Στα χρόνια της Κατοχής οι Λεχωνίτες πολέμησαν τον κατακτητή. Οι Γερμανοί ήρθαν στα Λεχώνια τη δεύτερη μέρα του Πάσχα το 1941 και έφυγαν το 1944.

Με το πέρασμα του χρόνου πολλά άλλαξαν. Χτίστηκε το σχολείο (1956), ασφαλτοστρώθηκαν οι δρόμοι, χτίστηκε ιατρείο, νηπιαγωγείο κλπ. Σήμερα το χωριό είναι πια προάστιο του Βόλου.

Ανακτήθηκε από "http://el.wikipedia.org../../../%CE%AC/%CE%BD/%CF%89/%CE%86%CE%BD%CF%89_%CE%9B%CE%B5%CF%87%CF%8E%CE%BD%CE%B9%CE%B1_%CE%9C%CE%B1%CE%B3%CE%BD%CE%B7%CF%83%CE%AF%CE%B1%CF%82_4f3c.html"

Κατηγορία: Χωριά της Μαγνησίας

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English